Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 403/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»KIWI DE CORSE«

EU-nr.: PGI-FR-02433 — 11.9.2018

BOB ( )BGB (X)

1. Betegnelse

»Kiwi de Corse«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6 Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Kiwi de Corse« er en frugt af Hayward-sorten.

Frugten er oval og har grønbrunt skind dækket af talrige og fine hår. Kødet er grønt og skinnende med små sorte frø.

»Kiwi de Corse« er en sød og let syrlig frugt med blødt og saftigt frugtkød.

»Kiwi de Corse« har et sukkerindhold på mindst 12 °B og en fasthed på mindst 1,5 kg/0,5 cm2.

Kun frugter med en vægt på mindst 70 g og rubriceret i kategorien Extra eller I kan sælges under den beskyttede geografiske betegnelse.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Kiwi de Corse« (fra dyrkning til sortering) skal finde sted i det geografiske område for den beskyttede oprindelsesbetegnelse.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringen af »Kiwi de Corse« foregår i det geografiske område for at garantere forbrugeren et kvalitetsprodukt uden kemisk behandling efter høsten.

»Kiwi de Corse« er nemlig en frisk frugt, der høstes ved fysiologisk modenhed. Den bliver ikke behandlet kemisk med henblik på opbevaring efter høst og er derfor fortsat følsom over for stød og pletter, der kan opstå, når frugterne ligger løst under langvarig transport i pallebokse. I øvrigt hindrer transport i palleboks i en lukket atmosfære, som det foregår ved søtransport, fulgt af videre udbringning i kølebil luftcirkulationen mellem frugterne, hvilket medfører en »klimatisk« uensartethed, som i sig selv medfører uensartet fysiologisk udvikling af frugterne inde i palleboksen.

Endvidere foregår der i centrene andre processer, der er uløseligt forbundet med emballeringen (sortering, godkendelse og mærkning), som nødvendiggør nærhed til frugtplantagerne, supplerer producenternes arbejde og gør det muligt at undgå for meget håndtering af de løst emballerede frugter.

Ud over at bidrage til opretholdelse af produktets kvalitet og egenskaber gør udførelsen af emballeringsprocessen i det geografiske område det lettere at sikre sporbarheden. Under transporten af de løst emballerede frugter er det muligt at blande dem med andre frugter af anden oprindelse.

Identifikationen, der sker ved emballeringen, kan sikre produktets sporbarhed frem til den endelige forbruger og giver således en yderligere garanti for produktets oprindelse og kvalitet.

»Kiwi de Corse« er emballeret:

— løst i kasser

— løst på bakker

— i forbrugerbakker (salgsenhed til forbrugeren).

3.6. Særlige regler for mærkning af det produkt, som betegnelsen henviser til

Foruden de obligatoriske oplysninger, som mærknings- og fødevarelovgivningen foreskriver, omfatter mærkningen produktets registrerede betegnelse og Den Europæiske Unions BGB-symbol inden for samme synsfelt.

4. Kort angivelse af det geografiske områdes afgrænsning

Det geografiske område for »Kiwi de Corse« omfatter følgende kommuner i departementet Haute-Corse:

Aghione, Aléria, Antisanti, Biguglia, Borgo, Canale-di-Verde, Casevecchie, Castellare-di-Casinca, Cervione, Chiatra, Furiani, Ghisonaccia, Giuncaggio, Linguizzetta, Lucciana, Lugo-di-Nazza, Monte, Olmo, Pancheraccia, Penta-di-Casinca, Pietroso, Poggio-di-Nazza, Poggio-Mezzana, Prunelli-di-Fiumorbo, San-Giuliano, San-Nicolao, Santa-Lucia-di-Moriani, Santa-Maria-Poggio, Serra-di-Fiumorbo, Solaro, Sorbo-Ocagnano, Taglio-Isolaccio, Talasani, Tallone, Tox, Valle-di-Campoloro, Ventiseri, Venzolasca og Vescovato.

5. Tilknytning til det geografiske område

Tilknytningen til det geografiske område bygger på de naturbestemte faktorer (terræn, jordbund og klima) og de menneskelige faktorer (lokal viden), som er kendetegnende for det geografiske område.

Det geografiske område for »Kiwi de Corse« (Korsikas østlige slette) består hovedsagelig af bakker og plateauer, der ligger 150-300 meter over havet. Mod vest afgrænses området af en ujævn række forbjerge, der er forbundet med Korsikas skiferbjerge, og af en række bjergkamme på 800-1 200 meter over havet.

Størstedelen af områdets jordbundsdannelser har temmelig ensartede egenskaber med hensyn til struktur, idet det hovedsagelig er sandblandet lerjord, og kemi, idet jorden har tendens til surhed.

På grund af den geografiske beliggenhed og øens ujævne terræn nyder »Kiwi de Corse« godt af et særlig gunstigt klima, som er et typisk middelhavsklima med milde vintre og somre, som er kendetegnet ved en ganske markant tørkeperiode. Takket være den breddegrad, Korsika ligger på, er øen praktisk taget solbeskinnet året rundt med et gennemsnitligt årligt antal solskinstimer på ca. 2 700 i produktionsområdet for »Kiwi de Corse«.

Påvirkningen fra havet giver det geografiske område nogle meget specifikke karaktertræk i forhold til andre nationale og europæiske kiwiproduktionsområder.

Frost, som kan forårsage store ødelæggelser på planten og frugterne, forekommer yderst sjældent om nogensinde i dette område. De tilstrækkeligt lave temperaturer om vinteren sikrer vækstdvalen og opfylder det nødvendige kuldebehov til en god knopbrydning.

Da producenterne ikke risikerer at få deres høst af »Kiwi de Corse« ødelagt af frost om efteråret, lader de frugterne nå deres naturlige modning.

Som ø påvirkes Korsika af havet, som har kraftig indflydelse på to andre markante træk ved middelhavsklimaet, som »Kiwi de Corse« er følsom over for, nemlig høje temperaturer og den tørre sommerluft.

De maksimale sommertemperaturer overstiger sjældent 33 °C og ligger generelt på 27-30 °C, mens den relative luftfugtighed kun meget sjældent når under 40 %.

Korsikas ujævne og højtbeliggende terræn er en stor fordel med hensyn til adgang til vand. Her er den årlige nedbør ret betydelig. Søbrisen, som er et klassisk kystfænomen, forstærkes af de op- og nedstigende luftstrømme, der naturligt skabes af kystrelieffet. Den væsentlige virkning heraf er, at denne vindpåvirkning når længere ind i land og skaber tilstrækkelig vind, uden at den dog er kraftig, til at sikre en gunstig ventilering af frugtplantagerne med »Kiwi de Corse« og mindske sygdomsrisikoen.

Dyrkning af frugttræer går meget langt tilbage i tiden på Korsika. Det er i forbindelse med denne gamle viden om frugttræavl og også vindyrkning, som har flere teknikker til fælles med kiwidyrkningen (sommerbeskæring og trådespalier), at kiwidyrkningen tog fart i begyndelsen af 1970'erne.

Samtidig begyndte forskningscentret i San-Guiliano INRA-CIRAD hurtigt at interessere sig for denne dyrkning. De første kiwistiklinger ankom til centret i februar 1969. Der var tale om de fire hovedsorter, som dengang blev dyrket på New Zealand: Monty, Abbott, Bruno og naturligvis Hayward. Sidstnævnte viste sig hurtigt at være den mest tilfredsstillende ligesom i alle andre kiwiproducerende lande med hensyn til udbytte, størrelsen af frugterne (ca. 100 g i gennemsnit) og den regelmæssige ovale form samt en fremragende opbevaringsevne, som er langt bedre end hos de øvrige sorter. Men det er især den sort, som er bedst tilpasset klima- og jordbundsforholdene i det geografiske område med dets jorde med tendens til surhed og dets middelhavsklima, som er kendetegnet ved mange årlige solskinstimer og påvirkning fra havet. Derfor er Hayward blevet den eneste sort, der bruges til »Kiwi de Corse«.

Øproducenterne har opnået en viden, der sætter dem i stand til at dyrke kiwien under de særlige miljøbetingelser på Korsika og modstå klimaforandringerne.

I årenes løb er vintrene nemlig blevet mildere, mens kiwien har brug for kulde i denne periode til at befordre blomstringsinduktionen og den rette knopbrydning. Det har derfor været nødvendigt at tilpasse dyrkningsmetoderne for at opretholde en bæredygtig produktion og især kvaliteten.

Producenterne har udvidet espalieropbindingen af træerne for at kunne opnå længere grene og dermed opretholde et tilfredsstillende udbytte pr. hektar.

For at modstå den overflødige trævækst som følge af meget varme forårs- og sommermåneder foretages der sommerbeskæring. Det sker for at fjerne alt ved, så frugterne kan udsættes for så meget sol som muligt og således opnå et højt sukkerindhold.

Ligeledes har udtynding til formål at begrænse belastningen ved at mindske antallet af frugter og fjerne de misdannede for at opnå kiwier af god kvalitet og størrelse.

Endvidere optimerer producenterne gødningstilførslen med en hensigtsmæssig gødskning i forhold til det lave udbytte (kvælstoftilførslen er mindre end i andre kiwidyrkende regioner med en maksimal mængde af 180 kg/ha/år fordelt på mindst tre omgange) og en meget nøje kontrol med kunstvandingen.

Endelig gør den frostfrie og milde efterårsperiode det muligt at lade frugterne hænge længere på træet. Den manuelle høst sker derfor senere end i andre regioner, og frugten opnår et højere sukkerindhold.

De korsikanske landbrugere har formået at udnytte deres uundværlige tekniske snilde til også at opnå en kvalitetsfrugt i små frugtplantager (gennemsnitligt areal på 7 ha) af den »moderne« type med en stor beplantningstæthed, lavt udbytte og mekaniserede dyrkningsmetoder.

»Kiwi de Corse« dyrkes på sorten Hayward, som har den bedste evne til tilpasning til det geografiske områdes jordbunds- og klimaforhold.

Den er kendetegnet ved en sød og let syrlig smag og det bløde og saftige frugtkød.

»Kiwi de Corse« har et sukkerindhold på mindst 12 °B og en fasthed på mindst 1,5 kg/0,5 cm2.

Dette høje brydningsindeks har stor indflydelse på sortens fremragende opbevaringsevne under opbevaringen før markedsføringen. Det gør, at kødet bevarer sin fasthed.

De naturbestemte faktorer i det geografiske område for »Kiwi de Corse« er særlig gunstige for dyrkning af et produkt af meget høj kvalitet som beskrevet ovenfor.

Jordbunden er hverken for ler- eller kalkholdig, hvilket er afgørende for dyrkningen af kiwien, som er følsom dels over for vandmangel ved rødderne og ikke tåler meget lerholdig jord, dels over for jernmangelklorose, så snart jordens indhold af aktiv kalk overstiger 5-7 %.

Det ujævne og højtbeliggende terræn er en stor fordel med hensyn til adgang til vand og påvirker systemet med søbriser, som sikrer en gunstig ventilering af frugtplantagerne og mindsker sygdomsrisikoen. Dette terræn, som forbindes med de særlige træk ved øklimaet, som er under påvirkning af havet, begrænser sommertemperaturerne og sikrer en temmelig stor nedbørsmængde og luftfugtighed, som er nødvendig for at kompensere for den kraftige fordampning fra kiwistiklingerne via bladene. Denne kombination muliggør ligeledes de tilstrækkeligt lave temperaturer om vinteren (gennemsnitligt 5-7 °C) til at sikre vækstdvalen og opfylde det nødvendige kuldebehov til en god knopbrydning, samtidig med at risikoen for frost efterår og forår er stærkt begrænset.

Endvidere er de mange solskinstimer i det geografiske område gunstige for opbygningen af et større sukkerindhold i frugten.

Blandt samtlige disse gunstige naturbestemte faktorer er den, der uden tvivl er vigtigst for »Kiwi de Corse« og frugtens særlige egenart, påvirkningen fra havet, der giver milde efterår og stort set ingen frost førend i slutningen af november. Det er en betydelig fordel i forhold til andre store produktionsområder, idet producenterne tillader sig en senere høst med et højere brydningsindeks (7 °B), dvs. en naturlig modning i længere tid på planten, som garanterer en god smagskvalitet (blødt og saftigt kød) og fremmer smagsudviklingen (sød og let syrlig frugt), samtidig med at den bevarer sin fremragende opbevaringsevne under opbevaringen inden markedsføringen. »Kiwi de Corse« har således uden tvivl et specifikt kvalitetspotentiale i forhold til andre nationale og europæiske produktionsområder.

De korsikanske kiwiproducenters viden skyldes ligeledes en over 40 år gammel erfaring med andre afgrøder, især druer.

Den dyrkningspraksis, som producenterne på øen anvender (trådespalier, sommerbeskæring, udtynding og hensigtsmæssig gødskning), har til formål at udnytte naturbetingelserne bedst muligt til at opnå en »Kiwi de Corse« af høj kvalitet.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://extranet.inao.gouv.fr/fichier/CDC-KiwiCorse.pdf

(1) EUT L 343 af 14.12.2012, s. 1.